PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/ZK/3/1/061	Bratislava: 25. júla 2007 

	Protimonopolný úrad Slovenskej republiky, odbor koncentrácií v správnom konaní číslo 0055/OK/2007 začatom dňa 18. 7. 2007 na základe oznámenia koncentrácie podnikateľom Asseco Slovakia, a. s. so sídlom Trenčianska 56/A, 821 09 Bratislava, IČO: 35 760 419, zastúpeným Ninou Mištíkovou so sídlom  Gunduličova 3, 811 05 Bratislava, vo veci koncentrácie podnikateľov Asseco Slovakia, a. s. so sídlom Trenčianska 56/A, 821 09 Bratislava, IČO: 35 760 419 a BERIT, a. s. so sídlom Žarošická 4395/13, 628 00 Brno, Česká republika, IČO: 255 62 428

rozhodol

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  konanie vo veci koncentrácie podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej v získaní priamej výlučnej kontroly podnikateľa Asseco Slovakia, a. s. so sídlom Trenčianska 56/A, 821 09 Bratislava, IČO: 35 760 419 nad podnikom podnikateľa BERIT, a. s. so sídlom Žarošická 4395/13, 628 00 Brno, Česká republika, IČO: 255 62 428, ktorá vznikla na základe Akvizičnej zmluvy o nadobudnutí akcií spoločnosti BERIT, a. s., uzatvorenej medzi RNDr. Petrom Kalábom, RNDr. Pavlom Starým, Ing. Martinom Veselým, Ing. Janom Mottlom, RNDr. Jaromírom Tycom, Thomasom Möslom, Asseco Slovakia, a. s. a BERIT, a. s. dňa 19. 6. 2007  z a s t a v u j e ,  pretože dôvod na konanie nebol daný.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 18. 7. 2007 doručené listom za evidovaným pod číslom 2659/2007 oznámenie koncentrácie, v ktorom podnikateľ Asseco Slovakia, a. s. so sídlom Trenčianska 56/A, 821 09 Bratislava, IČO: 35 760 419 (ďalej len „Asseco Slovakia, a. s.“), zastúpený Ninou Mištíkovou, so sídlom Gunduličova 3, 811 05 Bratislava (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním priamej výlučnej kontroly podnikateľa Asseco Slovakia, a. s. nad podnikom podnikateľa BERIT, a. s. so sídlom Žarošická 4395/13, 628 00 Brno, Česká republika, IČO: 255 62 428 (ďalej len „BERIT, a. s.“) na základe Akvizičnej zmluvy o nadobudnutí akcií spoločnosti BERIT, a. s., uzatvorenej medzi akcionármi spoločnosti BERIT, a. s. RNDr. Petrom Kalábom, bytom Bartákova 11, Brno, Česká republika, RNDr. Pavlom Starým, bytom Oblá 44, Brno, Česká republika, Ing. Martinom Veselým, bytom Nivky 23, Brno, Česká republika, Ing. Janom Mottlom, bytom Keřová 5, Brno, Česká republika, RNDr. Jaromírom Tycom, bytom Zhradní 343, Brno, Česká republika, Thomasom Möslom, bytom Rastatter str. 20, Mannheim, Spolková republika Nemecko, ako predávajúcimi, Asseco Slovakia, a. s., ako kupujúcim a BERIT, a. s. dňa 19. 6. 2007 (ďalej len „Zmluva“).  

	Na základe predmetného oznámenia začalo dňa 18. 7. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov Asseco Slovakia, a. s. a BERIT, a. s., o čom úrad listom č. 2679/PMÚ SR/2007 zo dňa 19. 7. 2007 prostredníctvom právneho zástupcu informoval jej oznamovateľa. 
Nakoľko úrad po preštudovaní doručeného oznámenia zistil, že oznámenie koncentrácie obsahuje všetky podklady podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), potrebné pre posúdenie, či oznámená koncentrácie podlieha resp. nepodlieha kontrole úradu, vyššie uvedeným listom zo dňa 19. 7. 2007 oznamovateľovi koncentrácie súčasne oznámil, že začala podľa § 11 zákona plynúť lehota 60 pracovných dní na vydanie rozhodnutia o koncentrácii.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

▪ Spoločnosť Asseco Slovakia, a. s.

bola založená zakladateľskou zmluvou vo forme notárskej zápisnice N 617/98, Nz 611/98 zo dňa 16. 12. 1998 v zmysle príslušných ustanovení zákona č. 513/1991 Zb. Obchodný zákonník, pod pôvodným obchodným menom ASSET Soft, a. s. Spoločnosť vznikla dňa 12. 2. 1999 na základe uznesenia Okresného súdu Bratislava I o povolení zápisu spoločnosti do obchodného registra. Spoločnosť Asseco Slovakia, a. s. je zapísaná v Obchodnom registri Okresného súdu Bratislava I, Oddiel“ Sa, Vložka číslo: 2024/B.
	Spoločnosť Asseco Slovakia, a. s. patrí do skupiny ASSECO, ktorá je zastrešená spoločnosťou Asseco Poland SA.	

	Predmetom činnosti spoločnosti Asseco Slovakia, a. s. podľa výpisu z obchodného registra je poradenská a konzultačná činnosť v oblasti programového a technického zabezpečenia a výpočtovej a organizačnej techniky, poskytovanie software/predaj hotových programov na základe zmluvy s autormi, prieskum trhu v oblasti informačných systémov, nákup a predaj výpočtovej techniky, administratívne práce, reklamná a propagačná činnosť, sprostredkovateľská činnosť, automatizované spracovanie údajov, organizovanie a vykonávanie školení z oblasti výpočtovej techniky, zabezpečovanie systémovej údržby software s výnimkou zásahu do vyhradených technických zariadení, prenájom výpočtovej techniky, návrh a optimalizácia informačných technológií, ich vývoj a realizácia, zabezpečovanie prevádzky informačného systému a kompletizácia počítačových sietí a hardware s výnimkou zásahu do vyhradených technických zariadení, kompletizácia výpočtovej techniky, inštalácia výpočtovej techniky, počítačových a dátových sietí v rozsahu bezpečného napätia, inštalácia a konfigurácia operačných systémov, programov a ich servis, správa počítačových sietí a hardware okrem zásahov do vyhradených technických zariadení, navrhovanie počítačových a dátových sietí a informačných systémov, management v oblasti informačných systémov a informačnej techniky, montáž, opravy a údržba kancelárskej a výpočtovej techniky v rozsahu bezpečného napätia.
	Reálne spoločnosť podniká v oblasti systémovej integrácie a dodávok softvérových produktov, riešení, technológií a služieb pre finančné inštitúcie, štátny sektor a komerčné spoločnosti. Portfólio spoločnosti tvoria bankové a poistné informačné systémy, systémy pre platobné karty, DWH (datawarehouse) a MIS (manažérsky informačný systém), e-commerce (softvérové vybavenie pre elektronický obchod), call centrá (softvérové vybavenie pre call centrá), credit scoring (softvér pre hodnotenie zákazníkov) a riešenia šité na mieru.

	Spoločnosť Asseco Slovakia, a. s. má v rámci Slovenska okrem sídla v Bratislave ďalších šesť pobočiek (Lučenec, Banská Bystrica, Trenčín, Ružomberok, Košice, Žilina), ktoré nemajú právnu subjektivitu a nedisponujú právnou ani finančnou samostatnosťou. Od januára 2004 spoločnosť Asseco Slovakia, a. s. pôsobí aj na území Českej republiky prostredníctvom svojej organizačnej zložky v Prahe, ktorá má obmedzenú ekonomickú samostatnosť.
Spoločnosť Asseco Slovakia, a. s. má výlučnú kontrolu nad spoločnosťou LCS International, a. s., Česká republika a spoločnú kontrolu nad spoločnosťami Slovanet, a. s. a DATALOCK a. s. Všetky uvedené spoločnosti pôsobia v rôznych oblastiach trhu informačných technológií.

Na základe uvedených skutočností úrad dospel k záveru, že spoločnosť Asseco Slovakia, a. s. je podnikateľom podľa § 3 ods. 2 zákona a tento sa na ňu podľa § 2 ods. 1 písm. a) zákona vzťahuje. 

▪Spoločnosť BERIT, a. s.

	bola založená zakladateľskou zmluvou zo dňa 9. 4. 1999, na základe rozhodnutia zakladateľov spoločnosti Berit, spol. s r.o. o zrušení tejto spoločnosti bez likvidácie a jej premene na spoločnosť BERIT, a. s. podľa ustanovenia § 68 odst. 3 písm. e) a § 69 odst.1 a 2 obchodního zákoníku  v platnom znení, o čom bola spísaná  notárska zápisnica NZ 112/99, N 126/99. Do Obchodného registra vedeného Krajským súdom v Brne oddiel B, vložka 2951, bola následne zapísaná dňa 30. 4. 1999.
	
Predmetom činnosti spoločnosti BERIT, a. s. je poskytovanie software a poradenstvo a sprostredkovanie obchodu a služieb. Spoločnosť sa špecializuje na vývoj a dodávky v oblasti geografických a prevádzkovo-technických informačných systémov. Okrem informačných technológií a riešení, spoločnosť ponúka systém komplexných vzájomne sa doplňujúcich služieb. Ide o štandardné služby súvisiace s dodávaním softwarových riešení – systémová integrácia, implementácia, školenia, hotline, maintenance, servis a iné. Svoju podnikateľskú činnosť vykonáva v sídle spoločnosti. Okrem sídla v Brne má spoločnosť dve pobočky (Hodonín, Žďár nad Sázavou) bez reálnej rozhodovacej, právnej a finančnej samostatnosti.

	Spoločnosť BERIT, a. s. je súčasne jediným akcionárom, resp. spoločníkom v nasledujúcich spoločnostiach: (i) BERIT services, s.r.o., so sídlom Žarošická 4395/13, 628 00 Brno, Česká republika, (ii) BERIT AG, so sídlom Netzibodenstrasse 33, 4133 Pratteln, Švajčiarsko a (iii) BERIT GmbH, so sídlom Mundenheimer Straße 55, 682 19 Mannheim, Spolková republika Nemecko. Okrajovo prostredníctvom dovozov pôsobí aj na území Poľska a Slovenska.

Vychádzajúc z uvedeného úrad dospel k záveru, že spoločnosť BERIT, a. s. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Ako už bolo uvedené vyššie, dňa 19. 6. 2007 bola uzatvorená Zmluva, na základe ktorej spoločnosť Asseco Slovakia, a. s. od vyššie uvedených akcionárov spoločnosti BERIT, a. s., po splnení odkladacích podmienok uvedených v bode 6 Zmluvy, nadobudne akcie predstavujúce 55,43 % podiel na základnom imaní a hlasovacích právach v spoločnosti BERIT, a. s.
	Predmetom Zmluvy je tiež dohoda zmluvných strán o zásadách a spôsobe usporiadania vzájomných vzťahov a ďalšej spolupráce vlastníkov akcií v období po zavŕšení transakcie. Podľa bodu 6.2 písm. (d) Zmluvy spoločnosť BERIT, a. s. príjme úplné nové znenie stanov spoločnosti, podľa ktorých dozorná rada má troch členov, pričom členov dozornej rady a jej predsedu volí a odvoláva valné zhromaždenie nadpolovičnou väčšinou prítomných akcionárov. Podľa nového znenia stanov do kompetencie dozornej rady okrem iného patrí:

- schvaľovanie ročných finančných rozpočtov a viacročných podnikateľských plánov spoločnosti,
- voľba a odvolanie členov predstavenstva,
- udeľovanie súhlasu s udelením prokury predstavenstvom spoločnosti,
- súhlas s čerpaním pôžičiek a úverov spoločnosťou, ktorých hodnota presahuje 1.000.000,- Kč v jednej transakcii alebo v celej sérii spojených transakcií, prípadne hodnotu tejto čiastky v iných menách, ktoré neboli zohľadnené vo finančnom rozpočte spoločnosti alebo odsúhlasené uznesením valného zhromaždenia alebo dozornej rady,
- súhlas s predajom, nákupom alebo prenájmom nehnuteľností spoločnosťou, vrátane spoluvlastníckych podielov na nehnuteľnostiach bez ohľadu na hodnotu nadobúdaného alebo prevádzaného práva k nehnuteľnosti, ktoré neboli zohľadnené vo finančnom rozpočte spoločnosti, 
- udeľovanie súhlasu s vynaložením nákladov, vrátane investičných nákladov spoločnosti v hodnote nad 10.000.000,- Kč v jednej transakcii alebo v sérii spojených transakcií, prípadne odpovedajúcu hodnotu tejto čiastky v iných menách, ktoré neboli zohľadnené vo finančnom rozpočte spoločnosti.

	Vychádzajúc z uvedeného ako aj zo skutočnosti, že spoločnosť Asseco Slovakia, a. s. na základe Zmluvy nadobudne 55,43 % podiel na základnom imaní a hlasovacích právach v spoločnosti BERIT, a. s., úrad dospel k záveru, že spoločnosť Asseco Slovakia, a. s. získa výlučnú kontrolu nad podnikom podnikateľa BERIT, a. s., t. j. možnosť vykonávať rozhodujúci vplyv na zloženie, hlasovanie alebo rozhodovanie orgánov, a teda uzatvorením Zmluvy došlo k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Asseco Slovakia, a. s. Účastníkmi posudzovanej koncentrácie sú podnikatelia Asseco Slovakia, a. s., ako podnikateľ, ktorý získa kontrolu nad podnikom podnikateľa BERIT, a. s., ako aj podnikateľ BERIT, a. s., nad ktorým je kontrola získavaná.

Koncentrácia podliehajúca kontrole úradu

Následne sa úrad zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie síce prevyšoval zákonom stanovenú hranicu 1 200 000 000 Sk avšak celkový obrat v Slovenskej republike v tomto období vyšší ako 360 000 000 Sk dosiahol iba účastník koncentrácie Asseco Slovakia, a. s. 
	Ďalej úrad zistil, že celosvetový celkový obrat účastníka koncentrácie Asseco Slovakia, a. s. v sledovanom období síce presiahol zákonom stanovenú hranicu 1 200 000 000 Sk, avšak výška celkového obratu dosiahnutého druhým účastníkom koncentrácie BERIT, a. s. v Slovenskej republike bola značne nižšia ako zákonom stanovených 500 000 000 Sk.

	 Nakoľko údaje o obratoch účastníkov koncentrácie boli označené ako predmet obchodného tajomstva, úrad tieto údaje v rozhodnutí neuvádza. Konkrétne údaje o výške obratov účastníkov koncentrácie sú obsahom spisového materiálu. 

	Na základe zistených skutočností úrad dospel k záveru, že predmetná koncentrácia nepodlieha kontrole úradu podľa § 10 ods. 1 písm. a) a b) zákona.

Záver

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom. 

	Ing. Dušan Valo
	riaditeľ odboru koncentrácií

Rozhodnutie sa doručuje:

Nina Mištíková 
Gunduličova 3
811 05 Bratislava